AlexejDobrolubov/national_council_slovak_2010 huggingface dataset:
8. schôdza NR SR - 2.deň - B. popoludní
Dátum: 2012-10-17
Poslanec: Martvoň, Anton (SMER - SD)
Druh vystúpenia: Vystúpenie s faktickou poznámkou

87. Pán poslanec Beblavý, no v podstate ja by som si dovolil skonštatovať to vaše vystúpenie asi takým spôsobom, že dva odborné argumenty a potom asi desať argumentov typu politického pochválenia sa, aký ste perfektný, a poučovania. No takto, ja som človek, ktorý sa rád dá poučiť, ale viete, no vy tu spomínate generálneho riaditeľa vysokých škôl. Však v podstate on tú odmenu vrátil, keď bol ešte ministrom pán Jurzyca. Zároveň poviem to takto, vy nás idete poučovať, koho máme odvolávať, koho máme nechávať, keď tam ten človek je povedzme už 15 rokov, ale doteraz napríklad vy ste nedokázali poučiť svoje vedenie vašej strany pri financovaní, aby vyvodil zodpovednosť voči tým ľuďom, čo spôsobili problémy alebo nedostatky vo financovaní vašej strany. Tak ako tak nás idete poučovať a vo vlastnom, vlastných radoch nedokážete dať dobré rady svojim nadriadeným. No tak skúste tak najskôr.
8. schôdza NR SR - 2.deň - A. dopoludnia
Dátum: 2012-10-17
Poslanec: Martvoň, Anton (SMER - SD)
Druh vystúpenia: Vystúpenie s faktickou poznámkou

59. Ďakujem pekne. Pán poslanec Hraško, no, hádam to nemyslíš vážne to tvrdenie, že externí študenti sú lepší ako denní? Ja osobne mám úplne inú skúsenosť. Bežne sa deje, že denní študenti majú trojnásobne väčšiu hodinovú dotáciu na daný predmet ako externí študenti. Je to všade bežné. Čiže keď má niekto trikrát menej ako externý študent hodín ako denný študent, tak ako môže byť lepší ako denný? Ako nemôžme dávať argument, že, alebo myslieť si že všetci externí študenti sú z praxe. To bolo kedysi. Teraz je množstvo externých študentov, ktorí sú takí istí mladí ako tí denní a v praxi v živote neboli. Čiže to tvrdenie, že externí študenti sú lepší ako denní, určite s tým nesúhlasím a dovolím si poukázať na to, že práve denní študenti aj v minulosti aj teraz mnohokrát sú kvalitnejšie pripravení a sú lepšie pripravení ako externí študenti. Je to aj pri hodnoteniach, mnohokrát to vidieť a dovolím si poznamenať, že jednoducho majú aj trojnásobne vyšší počet hodín, ktorým sa im pedagógovia venujú. Ďakujem.
14. schôdza NR SR - 1.deň - B. popoludní
Dátum: 2013-01-29
Poslanec: Mičovský, Ján (OĽANO)
Druh vystúpenia: Vystúpenie s faktickou poznámkou

151. Dobrý podvečer. Ďakujem pekne, pán podpredseda, za slovo. Chcem len veľmi stručne zareagovať na dve časti vystúpenia pána poslanca Simona. Čo sa týka lesov a Ružomberku, je to skutočne temná kapitola cenového vývoja alebo toho, čo sa cenami nazýva, pretože myslím si, že mnohokrát práve produkt, ktorý lesy predávali za niečo, čo nazvať cenou človek môže len pri trocha veľkej obrazotvornosti, pretože to mnohokrát bola vysoká podcena. Ale to je známa kapitola. A skôr sa mi žiada povedať to, čo už som tu spomínal viackrát, jednoznačne by som veľmi poprosil bývalého pána ministra, súčasného pána ministra pôdohospodárstva, ale aj všetkých, ktorí prídu za ním, aby sme si osvojili to, že preteky v odvodoch zo štátneho podniku Lesy Slovenskej republiky alebo vôbec preteky v mimoriadnych odvodoch z lesníctva do štátneho rozpočtu, síce z politického hľadiska im rozumiem, ale že sú to veľmi zlé preteky, ktoré vážne poškodzujú budúcnosť tejto krajiny. Hovoriť o tom, že tento podnik a tieto podniky, ktoré produkujú nielen drevo, majú ozaj veľkú hodnotu pre nás všetkých, som tu už to spomínal viackrát. Veľmi pekne vás prosím, páni ministri, bývalí, budúci, nerobte tieto preteky, sú skutočne zlým posolstvom pre obyvateľov Slovenska. Ďakujem pekne.
11. schôdza NR SR - 15.deň - A. dopoludnia
Dátum: 2012-12-19
Poslanec: Mičovský, Ján (OĽANO)
Druh vystúpenia: Vystúpenie s faktickou poznámkou

48. Ďakujem za slovo, vážená pani podpredsedníčka. Lojzko, ty rád používaš slovo identifikovať a mne sa to celkom páči. Ja som v tvojom príhovore identifikoval ako kľúčové slovo, slovo zodpovednosť a myslím si, že to je právne, že takéto kľúčové slovo z toho, čo si povedal, zaznieva, a zároveň si niečo spomínal o hradbách, z ktorých treba niektorých zodpovedných zhodiť, ako symboliku. No ja si myslím, že takáto symbolika vlastne sa dá veľmi efektívne preniesť do toho, aby vysokí štátni úradníci boli skutočne reálne, nie fiktívne alebo symbolicky zodpovední za svoje rozhodnutia, ktoré vykonávajú z poverenia ľudu tejto krajiny a v jeho prospech mali by teda. No a ak som 7. novembra 2012 predkladal tu zákon o štátnom podniku, teda jeho novelizáciu, ktorá sa mala týkať významného alebo najvýznamnejšieho štátneho podniku v tejto krajine - Lesov Slovenskej republiky, tak som tam venoval dôležitú časť práve otázke zodpovednosti, kde som jasne aj s kolegami predkladateľmi tvrdil, že tu nemôže už fungovať ďalej symbolika, ale že vysokí úradníci, ktorí prijmú mandát, sú povinní tento mandát vykonávať s takou zodpovednosťou, že v prípade, že to nebudú vykonávať správne, nebude symbolika, ale tvrdé postihy, ktoré možno postihnú doživotne aj tohto úradníka, ktorý prijal takúto ponuku. Som presvedčený, že takýto zákon tento parlament, táto sieň zákonnosti raz bude musieť prijať. Dovolím si povedať analógiu, ktorá je asi veľmi otrepaná, ale mne sa celkom páči, ak Cato, neviem či mladší, či starší, v rímskom senáte často zdôrazňoval, že Kartágo musí byť zničené, tak chcem zdôrazniť, že takýto zákon o vysokej zodpovednosti štátnych úradníkov bude musieť byť v tejto sieni zákonnosti aj prijatý. Nech to pán minister hodnotí akokoľvek, odkázal mi, aby som sníval svoje sny, ja ho budem snívať a verím, že aj dosnívam. Ďakujem.
11. schôdza NR SR - 15.deň - A. dopoludnia
Dátum: 2012-12-19
Poslanec: Mičovský, Ján (OĽANO)
Druh vystúpenia: Vystúpenie s faktickou poznámkou

15. Dobré ráno. Ďakujem za slovo, vážená pani podpredsedníčka. Ja som tu včera rozprával v inej súvislosti o svedomí. A myslím si, že to veľmi dobre zapasuje aj do tohto ranného vstupu. Jasná vec je, že veľmi často sa tu stretávame, alebo ja už som si všimol, že je tu pomerne časté, že veci sú podľa zákona v poriadku. A že môžeme povedať, že zákon nebol porušený. Ale práve, že sa domnievam, že mnohokrát je to otázka istej sebareflexie, či neboli porušené iné a možno, že vyššie normy, ktoré by mali ovplyvňovať chod správania sa tejto stopäťdesiatky a napokon aj všetkých občanov krajiny. A ja si myslím, vážený pán Brocka, že vy ste to práve presne vystihli. Zákon je v poriadku, otázka svedomia tých, ktorí boli priamo do tejto záležitosti nejakým spôsobom zainteresovaní, je podľa mňa veľmi otvorená, a hoci to nedokážeme zákonom vyriešiť, mali by sme dokázať reflektovať práve na takéto situácie. A myslím si, že aj pán generálny riaditeľ poisťovne by mal nepočúvať možno to, čo hovoria poslanci, ale skúsiť popočúvať hlas vlastného svedomia a urobiť z toho záver, ktorý nám umožní takéto veci ďalej nepočúvať a neriešiť. A v duchu vysokej morálky pokračovať v tom, čo je naša hlavná povinnosť. Takže ďakujem pekne.
11. schôdza NR SR - 14.deň - B. popoludní
Dátum: 2012-12-18
Poslanec: Mičovský, Ján (OĽANO)
Druh vystúpenia: Vystúpenie s faktickou poznámkou

106. Ďakujem za slovo, vážený pán podpredseda. Možno je dobré, že teda môžem zareagovať. Ďakujem, samozrejme, všetkým. Ďakujem za slová podpory, ale budem odpovedať pánovi poslancovi Martvoňovi. Je dobré, že ste teda povedali, že veľmi nevidíte význam v tom, že hovorím o konkrétnych príkladoch, lebo tým dokumentujete to základné nedorozumenie, ktoré tu medzi nami je. Ja som presvedčený, že nie všeobecnými deklaráciami, ktorých tu už bolo tak veľmi veľa a ktoré k ničomu neviedli, sa dá vylepšiť systém, ale práve konkrétnymi krokmi. Ja som hovoril o konkrétnych veciach, ktoré považujem za kazy nášho súdneho systému, za príklady jeho nefungovania a hovoril som o svedomí, ktoré považujem za dôležitý nástroj všetkých, ktorí si osobujú právo zastupovať ľud tejto krajiny, a snažiť sa mu pomôcť. A práve apel na to, že v príkladoch, ktoré som spomínal, svedomie bola dominantná záležitosť, tak v tom vidím podstatu toho, čomu verím, a v tom vidím váš vnútorný problém alebo vaše frázovanie o tom, že tu ktosi iný v minulosti čosi mal a teraz budeme sa baviť na pingpongových majstrov, na ktorej strane stola tá loptička bude dlhšie. Mňa nezaujíma, na ktorú stranu pingpongového stola dávate loptičku. Mňa zaujíma to, kedy občan tejto krajiny bude môcť povedať: Ďakujem, páni poslanci, ďakujem, vážení ministri, ste to vylepšili. A to, čo som povedal, neviedlo k tomu, aby sme sa bavili na tých pingpongistov, ale len k tomu, aby sa spravodlivosť v tejto krajine a svedomie tých, ktorí ju zastupujú, prekryli v čo najväčšej množine. Zdá sa mi, že niektorí ľudia v tejto sieni majú práve možno s týmto problém a pre toto ustavične počúvam o tom, čo sa stalo pred dvanástimi rokmi, čo pred ôsmimi. Mňa zaujíma, čo sa stane zajtra. Aké bude zajtra najbližšie rozhodnutie... (Vystúpenie prerušené časomerom.)
11. schôdza NR SR - 14.deň - B. popoludní
Dátum: 2012-12-18
Poslanec: Mičovský, Ján (OĽANO)
Druh vystúpenia: Vystúpenie s faktickou poznámkou

48. Vážený pán podpredseda, ďakujem za slovo. Lojzko, kamarát náš bývalý, oddielový kolega, s jednou vecou nesúhlasím a s ostatnými áno. Poviem ti, s ktorou nesúhlasím. Tie tabuľky, nemáš celkom pravdu, že tie umelohmotné sú až také zlé, lebo sú, sú chvíle, keď v tejto krajine ich treba použiť. Ja mám tiež rád symboly a tabule a poviem ti, že často som menil významným lesníkom tabule bronzové za umelohmotné, asi tušíš, z akého dôvodu. Tie bronzové strašne rýchlo treba meniť a veľmi majú krátku životnosť a keď použiješ epoxidovú, čo sa tvári ako bronz, tak našťastie je tých pár miest, ktoré mám teraz pred očami, napríklad prvému lesníckemu profesorovi na svete Wilkensovi, tá je stále tam, hoci tá bronzová zmizla veľmi rýchlo. Ale to len entré. To podstatné, asi to, čo povedal aj predhovorca pán Brocka. Ja som sa ti už raz poďakoval v tejto sieni zákonnosti a urobím to teraz druhýkrát. Ľudskosť, ktorá ide z tvojho presvedčenia, je nadovšetko oproti tým poznámkam, ktoré občas v kuloároch začujem, že aká si ty neriadená strela. Si človek, ktorý sem patrí, to som ti už povedal a ja som veľmi rád, aj keď možno niektoré veci nezdieľame rovnako, a to nie je ani potrebné, že si tu. A si myslím, že to, čo si povedal, ak mám len trocha citu a svedomia, bez ohľadu na to, kde patríme, tak nás to núti k zamysleniu, a to je dobre. Ďakujem ti.
11. schôdza NR SR - 14.deň - A. dopoludnia
Dátum: 2012-12-18
Poslanec: Mičovský, Ján (OĽANO)
Druh vystúpenia: Vystúpenie s faktickou poznámkou

8. Dobré ráno. Ďakujem, vážená pani podpredsedníčka. Ďakujem aj váženému poslancovi Hrušovskému. Ja si myslím, že existujú symboly dobra a zla, vždy a vo všetkom. A práve tie symboly sú veľmi dôležité. V tomto prípade jeden zo skutočných symbolov zla je to, čoho ste sa, pán Hrušovský, dotkli. To sú tie amnestie, ktoré ozaj vytvorili čosi, čo tlačíme pred sebou a čo sa nedá preskočiť, len vyriešiť. Ja si myslím, že tento strašidelný symbol zla v našej spravodlivosti, ktorý nás tlačí, je možné premeniť aj na symbol istého pokánia a premeniť ho aj na symbol dobra. A to je v tom prípade, ak sa skutočne dokážeme pozrieť na tento prípad tak, že prelomíme to, čo nazývame retroaktivitou, ktorá je neprípustná údajne a ktorú si nevieme v našom súdnom a právnom štáte už predstaviť. Ja si myslím, že si ju musíme vedieť predstaviť, pretože v opačnom prípade tento balvan nás bude tlačiť naďalej. A ja som presvedčený, že štát a jeho ústavní činitelia predsa nemôžu mať ruky, nohy, alebo istú časť svojho tela namočenú v krvi. A ja sa obávam, že tu na rukách niektorých ústavných činiteľov možno je aj krv! A toto je vec, ktorú si ja osobne neviem predstaviť, aby sme sa stále tvárili, že je to niečo, čo sa kvôli retroaktivite, respektíve jej neprípustnosti nemôže už napraviť. Preto sa veľmi pridávam k tomu, čo ste povedali. A vždy, pokiaľ budem sedieť na tejto stoličke, budem hlasovať za to, aby sa dali vyšetriť tie nemorálnosti, ktoré mňa osobne ťažia a som presvedčený, že ťažia veľa občanov v našej spoločnosti. Ďakujem.
11. schôdza NR SR - 13.deň - B. popoludní
Dátum: 2012-12-17
Poslanec: Mičovský, Ján (OĽANO)
Druh vystúpenia: Vystúpenie s faktickou poznámkou

88. Ďakujem, vážená pani podpredsedníčka, za slovo. Ďakujem aj pánovi poslancovi Záhumenskému. Pripomenul mi jedno stretnutie nedávne, kde si myslím, že nie je dôležité, že kto to bude riešiť, ale aby to bolo ozaj vyriešené bez nejakého ideologického nánosu. Bolo to stretnutie s farmármi, ktorí veľmi sa sťažovali na to, že nemôžu získať pôdu prednostne, respektíve rovnocenne s družstvami, a že sa teda cítia byť veľmi poškodení, že štátnu pôdu do prenájmu môžu dostať družstvá, a nie oni drobnejší farmári. Keď som sa spýtal, čo by na tej pôde pestovali a o čo im tam ide, tak že nie, že tomu nerozumejú, že oni nechcú na tej pôde pestovať, že oni ju teda potrebujú získať do prenájmu. A ja som sa vtedy dozvedel, že vlastne ide o to, že potrebujú tú pôdu získať do prenájmu kvôli tomu, aby ju mohli za štyridsať eur alebo päťdesiat za rok zmulčovať a z toho mohli dostať dotáciu 155 základnú plus ešte nejaké dodatkové dotácie, ktoré sú tu možné. Ja by som veľmi prosil a prihováral by som sa za to, aby bez ohľadu na to, z ktorej strany to príde, aby nebolo možné rozhodovať o pôde a o jej prenájme z pohľadu toho, že niekto by ju mal dostať kvôli tomu, aby mohol vyrobiť dotácie, ale myslím, že tak ste to aj mysleli vo svojom príhovore, že je tu potrebné nájsť účinný mechanizmus na to, aby pôdu dostával ten farmár bez ohľadu na veľkosť či malosť, ktorý dokáže reálne garantovať to, že tú pôdu nebude využívať na výrobu dotácií prostredníctvom mulčovania, ale na výrobu potravín, ktoré reálne táto krajina v rámci programu sebestačnosti potrebuje. Takže veľmi by som sa prihováral za to, aby táto časť vášho vystúpenia našla reálne rozpracovanie na ministerstve pôdohospodárstva v rámci dotačnej politiky. Ďakujem.
11. schôdza NR SR - 13.deň - A. dopoludnia
Dátum: 2012-12-17
Poslanec: Mičovský, Ján (OĽANO)
Druh vystúpenia: Vystúpenie v rozprave

12. Dovoľujem si, ďakujem veľmi pekne za slovo, vážená pani podpredsedníčka. Len veľmi spontánne, dovolím si zareagovať na to, že ako obyvateľ východného Slovenska a milovník krajiny nielen horskej, ale aj nížinnej chcem povedať, že považujem znenie tohto dohovoru za veľmi správne, pretože ak si rozmeníme slová tohto dohovoru na drobné, tak vlastne týka sa nás to pomerne bezprostredne v tom, že jedinou krajinou, ktorá nie je členom Európskej únie a hraničí so Slovenskom, je Ukrajina. A práve mnohé skúsenosti s vodným tokom rieky Uh, ktorý síce v podstate, keby sme povedali, možnože pramení, jeden z jeho zdrojov je aj na území Slovenska, ale prechádza potom Ukrajinou, prináša v období povodní, ale aj v období kľudného vodného režimu na územie Slovenska množstvo vecí, ktoré by vodné toky obsahovať nemali. Takže považujem v tejto súvislosti z praktického pohľadu tento návrh rozšírenia na krajiny, ktoré nie sú súčasťou Európskej únie, za veľmi dôležitý aj práve z pohľadu Slovenskej republiky a osobne ho vítam. Ďakujem, len toľko.
11. schôdza NR SR - 13.deň - A. dopoludnia
Dátum: 2012-12-17
Poslanec: Mičovský, Ján (OĽANO)
Druh vystúpenia: Vystúpenie v rozprave

10. Ďakujem veľmi pekne. Dobrý deň. Vážená pani podpredsedníčka, vážený pán minister, vážené panie poslankyne, vážení páni poslanci, dovoľte, aby som vás zoznámil so správou Výboru pre pôdohospodárstvo a životné prostredie v tejto veci. Znie nasledovne: Predseda Národnej rady Slovenskej republiky rozhodnutím č. 257 zo 6. novembra 2012 pridelil návrh na vyslovenie súhlasu Národnej rady Slovenskej republiky na prijatie Dodatku k Dohovoru o ochrane a využívaní hraničných vodných tokov a medzinárodných jazier, v tlači 273, na prerokovanie Výboru Národnej rady Slovenskej republiky pre pôdohospodárstvo a životné prostredie s lehotou na prerokovanie návrhu do 23. novembra 2012. Výbor Národnej rady Slovenskej republiky pre pôdohospodárstvo a životné prostredie prerokoval návrh na vyslovenie súhlasu Národnej rady Slovenskej republiky na prijatie Dodatku k Dohovoru o ochrane a využívaní hraničných vodných tokov a medzinárodných jazier dňa 20. novembra 2012. Uznesením č. 68 z 20. novembra 2012 s návrhom súhlasil a odporučil Národnej rade Slovenskej republiky vysloviť súhlas s Dodatkom k Dohovoru o ochrane a využívaní hraničných vodných tokov a medzinárodných jazier. Gestorský výbor prerokoval túto správu o prerokovaní predloženého návrhu a uznesením č. 83 odporučil Národnej rade Slovenskej republiky podľa čl. 86 písm. d) Ústavy Slovenskej republiky vysloviť súhlas s Dodatkom k Dohovoru o ochrane a využívaní hraničných vodných tokov a medzinárodných jazier a poveril poslanca Jána Mičovského vystúpiť na schôdzi Národnej rady Slovenskej republiky k uvedenému návrhu a predložiť návrh na uznesenie Národnej rady Slovenskej republiky. Toľko znenie správy nášho výboru. A dovoľte, aby som v tejto súvislosti predložil vám aj znenie návrhu na uznesenie Národnej rady Slovenskej republiky k návrhu na vyslovenie súhlasu Národnej rady Slovenskej republiky na prijatie Dodatku k Dohovoru o ochrane a využívaní hraničných vodných tokov a medzinárodných jazier, v tlači 273. Uznesenie znie nasledovne: Národná rada Slovenskej republiky podľa článku 86 písm. d) Ústavy Slovenskej republiky vyslovuje súhlas s Dodatkom k Dohovoru o ochrane a využívaní hraničných vodných tokov a medzinárodných jazier. Toľko slová návrhu na uznesenie. Vážená pani podpredsedníčka, skončil som. Otvorte, prosím, rozpravu.
11. schôdza NR SR - 12.deň - A. dopoludnia
Dátum: 2012-12-14
Poslanec: Mičovský, Ján (OĽANO)
Druh vystúpenia: Vystúpenie s faktickou poznámkou

222. Ďakujem za slovo, vážená pani podpredsedníčka. Ja by som sa vyjadril k tej technickej časti, kde si spomínal, vážený pán kolega Martin Fecko, to, že je tu istá dilema medzi tým, či človeka, ktorý poruší spôsob narábania so vzácnymi živočíchmi, treba len potrestať tým, že bude mu zhabaný exemplár, alebo teda má dostať aj nejakú pokutu. A že je to riešené alternatívne. A ty sa prihováraš za to, aby to bolo aj-aj. No, samozrejme, to je predsa logické, ja som to predsa spomínal už aj pri zákone, keď sme sa rozprávali o predaji emisných kvót. No je proste zvláštne, že by sme mali niekoho potrestať len tým, že mu zoberieme to, čo neoprávnene získal, a nedáme mu pokutu. Takže ja si myslím, že v tvojom návrhu je veľká logika, a prihováram sa za to, aby takto bol aj zapracovaný do tejto legislatívnej novely. A čo sa týka takého možno trocha romantizujúceho pohľadu, ja si myslím, že ak máme tu na miske váh administratívne obmedzenia, ktoré môžu byť pre niekoho nepríjemné, a na druhej strane možnosť zachrániť alebo prispieť k záchrane beznádejne sa strácajúcich živočíšnych alebo rastlinných druhov, tak mali by sme vždy voliť život na úkor nejakých administratívnych nárokov. Pretože ako hovorí klasik: "Kto sa postará o to, že tam, kde rástlo jedno steblo trávy, rastú dnes dva, ten nežil nadarmo." A keď sa ty, Martin, postaráš tvojou iniciatívou o to, že sa zachráni aspoň jeden jediný živočíšny alebo rastlinný druh na Slovensku, tak určite tvoja práca poslanca už len z tohto jedného pohľadu, keby sme ju obmedzili, nemohla byť zbytočná. Ďakujem ti.
11. schôdza NR SR - 12.deň - A. dopoludnia
Dátum: 2012-12-14
Poslanec: Mičovský, Ján (OĽANO)
Druh vystúpenia: Vystúpenie s faktickou poznámkou

164. Ďakujem za slovo, vážená pani podpredsedníčka. Napadá ma román Drak sa vracia. Oj, ako ťažko ste mi vyčítali, keď tu bola obhajoba vášho vládneho programu, že som si dovolil hodnotiť roky 2006 až 2010 ako roky úpadku. A priznám sa, ja som dosť naivný, ja som uveril, že tie tiché vysvetlenia, ktoré som dostával, že to nie my, to predsa Slota a SNS a, viete, ten Mečiar, to sme mu museli nechať, my sme ozaj chceli inakšie. A myslím si, že dneska už nemáme ani HZDS, ani SNS, nemáme otrokárov, na ktorých by sme to mohli zvaliť, a valí sa tu zase niečo podobné. Mapa Slovenska bola pokrytá korupčnými prípadmi, v roku 2006 až 2010 ich bolo dosť, a nielen v Lesoch Slovenskej republiky. Dodnes čakajú na zodpovedanie. Ktovie, ja verím, že sa dočkajú. Ale zdá sa, že bude treba zodpovedať ďalšie prípady. Vážený pán minister, ja verím, že ste pocítili, že z mojich vystúpení, mojich osobných, čnie akási sympatia voči vám. Ja som presvedčený, že vám z tváre nečítať nič zlé sa nedá. Jednoducho vy tu musíte ohromne trpieť a idete vo vlaku, ktorý už jednoducho ide smerom, ktorý vám nemôže vyhovovať. Každý z nás má právo urobiť niekedy v živote kroky, ktoré možnože nebudú celkom ľahké. Ani tento pre vás nebude ľahký, ale vy skutočne buchnite do stola a povedzte si, že vy v tomto vlaku ísť nemusíte. Ja vás o to veľmi prosím. Určite to budete mať veľmi ťažko zrátané, ale určite ako človek, ako možno bývalý minister na tom získate a ja budem mať radosť, že takéto niečo dokážete. Verte tomu, len získate. Prosím vás o to.
11. schôdza NR SR - 12.deň - A. dopoludnia
Dátum: 2012-12-14
Poslanec: Mičovský, Ján (OĽANO)
Druh vystúpenia: Vystúpenie s faktickou poznámkou

120. Ďakujem za slovo. Včera som vyjadril znepokojenie, dneska mám pocit, že treba vyjadriť zhrozenie a možnože aj zhnusenie. Vážený pán minister, ak vy po tomto všetkom nezoberiete svojich ľudí a kohosi z nich neroztrhnete ako žabu na dvoje, na troje, tak potom to bude musieť urobiť pán premiér, ja neviem, s vami alebo so svojou vládou. A keď sa aj pán premiér rozhodne nekonať po týchto informáciách, tak potom to bude musieť urobiť ľud. Potom to skutočne ženiete kdesi, kde sa nedá porozumieť vášmu pudu sebazáchovy, alebo jednoducho považujete všetky svoje rozhodnutia za neomylné. Veď tu cítiť, že toto rozhodnutie je od začiatku zlé. Ja by som veľmi prosil, aby ste nešli po stopách takých úradníkov, akých som zažil nedávno. Je pravda, upozornil som len na prípad, ktorý nemal hodnotu toľkých miliónov, ale iba 700-tisíc eur. Vysoký štátny úradník prišiel na organizáciu, kde tento problém majú, a nepovedal, že vás stadiaľto všetkých vyhádžem, pokiaľ budete takto konať. Ale viete, čo povedal? Prosím vás, veď si nešpiňme do vlastného hniezda. Veď to trošinka musíte si aj rozumieť tuná. Veď viete, aká je doba. No ak chceme zastávať takéto pozície z vysokých štátnych postov, tak potom skutočne nemáme na tých postoch čo robiť. A to sa týka nás všetkých. Vážený pán minister, roztrhnite niekoho. Máte na to plné právo. Veď vy si to nezaslúžite. Ďakujem.
12. schôdza NR SR - 1.deň - B. popoludní
Dátum: 2012-12-13
Poslanec: Mičovský, Ján (OĽANO)
Druh vystúpenia: Vystúpenie s faktickou poznámkou

85. Ďakujem za slovo, vážená pani podpredsedníčka. Ďakujem aj tebe Richard. Si ďalší z poslancov, ktorí prinášajú do tejto siene zákonnosti nielen brilantné rečnícke výkony, čo je teda oceniteľné, ale predovšetkým vlastnú nezameniteľnú životnú skúsenosť z odboru, ktorý zjavne žiješ a ktorému rozumieš. Ja si myslím, že to je dôležité a aj keď nemôžeme byť všetci odborníci na všetko, tak je hodné, aby všetci počúvali takéto prejavy, ktorí majú záujem, aby sa veci hýbali dopredu. A teraz to konkrétne, čo ma zaujalo. Ja už som dnes v inej súvislosti pri tejto diskusii hovoril, že oceňujem, keď by mali prísť do riadenia školstva nielen pedagógovia, ale odborníci na riadenie. Zároveň tu pomerne často zaznieva túžba, úplne oprávnená, aby do školstva, aby prichádzali učitelia, ktorí budú osobnosťami, autoritami, ktorí tam nebudú chodiť do zamestnania, ale do povolania. Viete, čo by sa stalo, keby sme skutočne dostávali do riadenia škôl takýchto profesionálnych manažérov? Aké by boli ich prvé kroky aj v dnešnej finančnej situácii? No minimálne také, že by tých učiteľov rozdelili aspoň do troch skupín a zaviedli by personálne hodnotenie, ktoré by úplne jasne rozdelilo špičku, ktorá je navysoko nadpriemerná, priemer, kde sa ocitne najviac učiteľov, a podpriemer, kde teda bude musieť byť určitá skupina, pretože každá skupina má aj svoj podpriemer. A možno tie peniaze by rozdelil tak, že by tej jednotke skupine výrazne pridal, dvojku by nechal tak, ako je, a trojke by sa nebál ubrať. Myslím si, že toto je jeden zo spôsobov, ktorý by sme mali úplne prakticky využiť práve v tejto dobe. A ja si myslím, že veci do seba zapadajú. Takže dávam na zváženie, aby sme tú autoritu učiteľa možno vybudovali aj v dnešnej ekonomickej kríze aj takýmto spôsobom. Ďakujem.